《和尹懋秋夜游灉湖二首》
唐代·张均

远水沉西日，寒沙聚夜鸥。平湖乘月满，飞棹接星流。

黄叶鸣凄吹，苍葭扫暗洲。愿移沧浦赏，归待颍川游。

湾潭幽意深，杳霭涌寒岑。石痕秋水落，岚气夕阳沉。

澄彻天为底，渊玄月作心。青溪非大隐，归弄白云浔。

作者简介：张均，张说长子。开元中历官大理卿。受禄山伪命为中书令。肃宗立，免死，长流合浦。集二十卷，今存诗七首。均、垍皆能文。说在中书，兄弟已掌纶翰之任。居父忧服阕，均除户部侍郎，转兵部。二十六年，坐累贬饶州刺史，以太子左庶子征，复为户部侍郎。九载，迁刑部尚书。自以才名当为宰辅，常为李林甫所抑。及林甫卒，依附权臣陈希烈，期于必取。既而杨国忠用事，心颇恶之，罢希烈知政事，引文部侍郎韦见素代之，仍以均为大理卿。均大失望，意常郁郁。禄山之乱，受伪命为中书令，掌贼枢衡。李岘、吕諲条疏陷贼官，均当大辟。肃宗于说有旧恩，特免死，长流合浦郡。